
	Ομήρου Ιλιάς

Έμμετρη ποιητική απόδοση στην

 Κυπριακή διάλεκτο

του  Άκη Σπανούδη
στο Σπίτι της Κύπρου

Την Τρίτη 20 Νοεμβρίου 2018 πραγματοποιήθηκε στο Σπίτι της Κύπρου, η παρουσίαση του βιβλίου του Άκη Σπανούδη «Ομήρου Ιλιάς. Έμμετρη ποιητική απόδοση στην Κυπριακή διάλεκτο».
Η Λειτουργός κ. Νίκη Μιχαηλίδου καλωσόρισε τους παρευρισκόμενους και στη συνέχεια χαιρετισμό απηύθυνε ο κ. Γιώργος Συλλούρης, Πρόεδρος της Ομοσπονδίας Κυπριακών Οργανώσεων Ελλάδας (Ο.Κ.Ο.Ε.) ο οποίος εξέφρασε τον θαυμασμό του «για την υπομονή, την επιμονή, το μεράκι, την εργατικότητα, την ακάματη τιτάνια  προσπάθεια, την απίστευτη  θέληση  του συγγραφέα που αποτέλεσαν τα θεμέλια της κολοσσιαίας προσπάθειάς του, αλλά και του αξιοθαύμαστου αποτελέσματος της προσπάθειας αυτής».

Ακολούθως ο κ. Κυριάκος Σπανούδης διάβασε τον χαιρετισμό που απέστειλε ο επιμελητής της έκδοσης, φιλόλογος κ. Τίτος Χριστοδούλου. Ο κ. Χριστοδούλου αναφερόμενος στον Άκη Σπανούδη είπε ότι «αγαπώντας την κυπριακή ντοπιολαλιά που με μεράκι δούλεψε στα όμορφα τσιατιστά του, τις κυπριακές μαντινάδες, αγαπώντας από την άλλη και λιαζόμενος στον ήλιο και το θάλπος του Ομήρου, προχώρησε στο ευνόητο … στην απόδοση της Ιλιάδας στην όμορφη κυπριακή ντοπιολαλιά».
Ο εκδότης, χορηγός της έκδοσης κ. Ανδρέας Χαβιαράς, στον χαιρετισμό του μίλησε για τον Άκη Σπανούδη και τόνισε την αξία της καταγραφής της κυπριακής διαλέκτου για τις νεότερες γενιές.

Τον τόμο παρουσίασε Ομότιμος Καθηγητής Αρχαίας Ελληνικής Φιλολογίας Εθνικού και Καποδιστριακού Πανεπιστημίου Αθηνών κ. Ανδρέας Βοσκός.  Ο κ. Βοσκός παραθέτοντας χαρακτηριστικά αποσπάσματα από το βιβλίο, παρουσίασε με αναλυτικό τρόπο τη βασική δομή και έδωσε μια ολοκληρωμένη εικόνα του περιεχομένου του βιβλίου αναλύοντας παράλληλα τη θαυμαστή τεχνική του Ομήρου. Ολοκληρώνοντας συνεχάρη θερμά τον Άκη Σπανούδη «που με θαυμαστή υπομονή και επιμονή, εργατικότητα και υπερανθρώπινη ανθεκτικότητα, κατάφερε αφενός να προβάλλει το αριστούργημα της παγκόσμιας ποίησης όλων των εποχών, με τον δέοντα σεβασμό στο πρωτότυπο κείμενο κι αφετέρου με κύρια όπλα τις στιχοπλαστικές του ικανότητες και τη δημιουργική αγάπη του για την κυπριακή ντοπιολαλιά να την προικίσει με μια πλούσια ζωοδότρα πηγή».
Ο Άκης Σπανούδης, στην αντιφώνησή του, επεσήμανε ότι, με το έργο του, προσπάθησε να αποθησαυρίσει τις όμορφες λέξεις της κυπριακής ντοπιολαλιάς και να δώσει ζωή σε φράσεις και εκφράσεις με λέξεις που ξεχνιούνται ή φθείρονται, ενώ   ευχαρίστησε όλους όσοι συνετέλεσαν στην παρουσίαση του τόμου και ιδιαίτερα εκείνους που βοήθησαν στην ολοκλήρωση και έκδοση του βιβλίου.

